København, 27. juni 2013  
  
VEGA præsenterer **Duoen Rainbow Arabia holder orientalsk synthpop-fest i Ideal Bar Live**  
*Østens trommerytmer møder vestlig synth hos den legesyge Los Angeles-duo Rainbow Arabia, der er albumaktuelle med* FM Sushi *og fylder Ideal Bar med deres kalejdoskopiske synthpop den 10. september.*  
  
Som bandnavnet antyder, skaber den amerikanske duo [Rainbow Arabia](https://www.facebook.com/pages/Rainbow-Arabia/189525777726508), der består af ægteparret Tiffany og Danny Preston, farverig synthpop med orientalsk inspiration. De brød igennem som support for Gang Gang Dance på en stor turné i 2008 og har siden da været i søgelyset hos Pitchfork, NME og andre toneangivende musikmedier.   
  
Netop nu er Rainbow Arabia aktuelle med det nye album *FM Sushi*, der udkom i april. Hør numrene derfra live i det ombyggede og nyåbnede Ideal Bar tirsdag den 10. september, når duoen gæster VEGA for første gang.

**Inspiration fra øst og vest**  
Duoen er fra Los Angeles, men har fundet stor inspiration i østens trommerytmer og traditionelle sange samt mellemøstlige instrumenter, hvilket især kunne høres på deres debut-ep *The Basta* (2008), hvorfra nummeret “[Omar K](http://www.youtube.com/watch?v=mIYHILNRoLo)” stammer. På bandets anden ep, *Kabukimono* (2009), hev duoen caribiske og afrikanske rytmer ind for at skabe deres egen type globale pop.   
  
Men Rainbow Arabias musik tager altid udgangspunkt i vestlig synthpop. Det kan også høres på duoens første fuldlængdealbum, *Boys and Diamonds*, der udkom i 2010, og den fængende single “[Without You](http://www.youtube.com/watch?v=2r6amYnItng)”.

***FM Sushi***

På Rainbow Arabias nye album med den særprægede titel *FM Sushi*, der udkom i foråret, har bandet skruet ned for den orientalske og mellemøstlige indflydelse og op for synthesizerne. Det nye album minder således mindre om M.I.A. og mere om The Knife – ikke mindst på grund af Tiffany Prestons vokal, der har en del til fælles med The Knifes Karin Dreijier Anderssons.

På *FM Sushi* er bandet mere inspireret af dubstep, techno og electronica, der egner sig godt til klubbernes dansegulve. Samtidig har Danny Preston i et interview fortalt, at duoen forud for det nye album så tilbage på de 80’er-synthpop-bands, der betød meget for dem som teenagere, bl.a. New Order, Pet Shop Boys og Depeche Mode. Hør nummeret ”River’s Edge” fra det nye album [HER](http://www.youtube.com/watch?v=GbJ0GVr6aLY).

**Fakta om koncerten**

Rainbow Arabia (US)

Tirsdag den 10. september 2013 kl. 21.00

Ideal Bar, Enghavevej 40, 1674 Kbh. V   
Pris: 100 kr. + gebyr

Billetter købes via VEGAs hjemmeside, Billetnet.dk samt på posthuset.

[Læs mere og køb billet til koncerten med Rainbow Arabia.](http://vega.dk/arrangementer/rainbow-arabia-11970.html)

For yderligere oplysninger kontakt venligst

Camilla Grausen

Kommunikationsmedarbejder, VEGA

cg@vega.dk